สัปดาห์นี้มีประเด็น
โดย...ชัตน์วรี
21 เม.ย. 2555

โดย...ชัตน์วรี
ประเด็นเศรษฐกิจเด็ดประจำสัปดาห์หน้า รัฐบาลพรรคเพื่อไทยเดินเครื่องเต็มสูบเร่งสร้างผลงาน ชงคณะรัฐมนตรีในวันที่ 24 เม.ย.นี้ นำเสนอโครงการพักหนี้ดีภาคครัวเรือน รายละไม่เกิน 5 แสนบาท พร้อมยืดการจัดเก็บภาษีสรรพสามิตดีเซลในอัตรา 0.005 บาทต่อลิตร ออกไปอีก 1 เดือนจากที่จะครบอายุการขยายเวลาในวันที่ 30 เม.ย.นี้
วันที่ 23 เม.ย. ธนาคารเมย์แบงก์ ประเทศมาเลเซีย ร่วมกับบริษัทหลักทรัพย์ เมย์แบงก์ กิมเอ็ง (ประเทศไทย) แถลงข่าวเปิดวิสัยทัศน์และทิศทางการดำเนินธุรกิจในด้านวาณิชธนกิจ ภายหลังการผนึกกำลังกับธนาคารเมย์แบงก์ วันถัดมา 24 เม.ย. กองทุนบำเหน็จบำนาญข้าราชการ (กบข.) จัดพิธีลงนามร่วมกับ 4 บริษัทประกัน ได้แก่ บริษัท เมืองไทยประกันชีวิต บริษัท ไทยประกันภัย บริษัท อเมริกันอินเตอร์แนชชั่นแนล แอสชัวรันส์ (เอไอเอ) และทิพยประกันภัย จัด “โครงการประกันชีวิตแบบบำนาญเพื่อสมาชิก กบข.”
วันที่ 25 เม.ย. ธนาคารกรุงศรีอยุธยา เปิดตัวผลิตภัณฑ์ “กรุงศรีประกันชีวิตสำเร็จรูป” นวัตกรรมผลิตภัณฑ์ประกันชีวิตใหม่ในประเทศไทย พร้อมแผนในการรุกตลาด ณ ห้องบอลรูม 1 โรงแรมเชอราตัน แกรนด์ สุขุมวิท 
วันสุดท้ายของสัปดาห์ 27 เม.ย. น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย “เคทีซี” และประธานชมรมสินเชื่อบุคคล ให้สัมภาษณ์พิเศษ มุมมองต่อภาพรวมของธุรกิจสินเชื่อบุคคลในปี 2555 แผนงานของชมรมสินเชื่อบุคคล พร้อมเผยทิศทางและแผนกลยุทธ์ของเคทีซีในการรุกตลาดสินเชื่อบุคคลในช่วงไตรมาส 2 ของปี 2555